કેન્દ્ર સરકાર અમલીકૃત યોજના મનરેગામાં બેરોજગાર લોકોને ૧૦૦ દિવસની રોજગારી આપવાનું નક્કિ કરાયું છે. જે અંતર્ગત અરવલ્લી જિલ્લામાં ૨,૩૦,૦૦૦ કામદારો નોંધાયા છે. આ કામદારો પૈકી ૧,૦૭,૦૦૦ કામદારોને જોબકાર્ડ ઈસ્યુ કરાયા છે. તે પૈકી હાલ ૫૦ હજાર જોબકાર્ડ જ ચાલુ છે. જિલ્લામાં ખેત તલાવડી, તળાવો ઉંડા કરવા, સામાજીક વનીકરણના કામો આ યોજના મારફત કરવામાં આવે છે. પરંતુ જિલ્લાના કેટલાક ગામોમાં એનઆરજીના કામોમાં લાલિયાવાડી ચાલી રહી હોવાની રાવ ઉઠી છે. માલપુરના કાટકૂવામાં એક જ રોજમદારને બે બે જોબકાર્ડ ઈસ્યુ કરી વર્ષોથી નાણાં ચુકવાઈ રહ્યા છે.